מכתב תשובה לרב מרדכי קירשבלום, 6.2.1964

[מקור: pdf 727, עמודים 97-98]

ירושלים, כג' בשבט, תשכ"ד

6 בפברואר 1964

לכבוד

הרב מרדכי קירשבלום, נשיא

הסתדרות הציונים הדתיים

ניו-יורק

לרב מרדכי קירשבלום שלומות,

שמחתי על תגובתך והערותיך בדבר ביקור האפיפיור בישראל. גם בלבי מצטייר הרושם כי מפגש היסטורי זה הוסיף כבוד למדינה ולכל עם ישראל.

בעניין האוניה "שלום" אינני רואה טעם לחזור ולפרט מחשבותי שהרי הן ידועות ובהירות לך בוודאי מחילופי המכתבים הקודמים בינינו. אולי אעיר רק כי אין ספק בלבי כי אם ייעשה חשבון הנפש – יימצא כי ברוב הסוגיות הדתיות המצויות במחלוקת בין מדקדקים ולא-מדקדקים במצוות – נעשה הוויתור כדי להניח דעתם של המדקדקים.

אפשר להניח כי הרוב המכריע של תושבי מדינתנו אינו נמנה על מחנה האורתודוכסיה. והנה מערכת חוקי המדינה וההסדרים השונים המתייחסים לבעיות דת מקוימים כולם מתוך הבנה והתחשבות ברגשות שומרי מצווה, גם אם הם אינם לרוח הציבור בכללותו, וזאת מתוך רצון כנה להרחיק מאתנו ככל האפשר סכנה של מלחמת תרבות.

בינינו לבין עצמנו, אין עניין המטבחים רק שאלה של קופה וכדאיות מסחרית. אפשר בתום לב להאמין שהפתרון הנכון וההגיוני בקשר לאוניה המשרתת לא רק את חופי ישראל אלא בעיקר חופים זרים – וזה בחלק גדול של השנה – הוא, שיהיו שני מטבחים: אחד כשר למהדרין, והשני לאנשים שאינם מדקדקים ולאלה שחלות עליהם רק מצוות בני נח.

אמרתי לפני זמן מה לעיתונאי יהודי כי הדרך היחידה לדו-קיום מלא היא על-ידי ויתורים הדדיים. אני מקווה כי תסכים שבעניין האוניה "שלום" מותר לצפות להבנה גם מצד שומרי המצוות אשר אנו רוצים בכל לב לאפשר להם לקיים את מצוות הכשרות מבלי שהדבר יהיה כרוך בכפיית תפריט כשר על הזולת.

הזכרת את דברי הנשיא בעת ביקור האפיפיור, אפשר לפרש את הציטוט שהביא אז כדלקמן: "איש בשם מצפונו, רצונו ומסורתו ילך"

בברכה,

לוי אשכול